
Természetes flóránk fajai Észak-Amerikában

         Korunk egyik legnagyobb, a biodiverzitást veszélyeztető természetvédelmi problémája a biológiai invázió.  Számunkra kevéssé ismert, hogy az európai flóra behurcolt fajai milyen hatást gyakorolnak Észak-Amerika flórájára és vegetációjára.  Célom az volt, hogy értékeljem, miként viselkednek azok az Európából, illetve Eurázsiából Észak- Amerikába behurcolt és ott meghonosodott növénytaxonok, amelyek Magyarország természetes flórájának is tagjai.  Az USA Mezőgazdasági Minisztériumának honlapján található idegenhonos növények adatbázisát felhasználva állítottuk össze a vizsgálat alapjául szolgáló 578 taxonból álló listát.  A vizsgált mutatók és jellemzők az életforma, flóraelem, Borhidi-féle szociális magatartás típus, cönológiai karakter, Zólyomi-féle ökológiai mutatók (TWR), rendszertani hovatartozás és észak-amerikai elterjedés típus volt.
 
Főbb eredményeim a következők:
· A Magyarországon őshonos Észak-Amerikában jövevény növényfajok között legnagyobb arányban az egy- és kétéves valamint évelő életformájú fajok szerepelnek;
· elterjedésüket tekintve döntően az eurázsiai és az európai flóraelemcsoportba tartoznak;
· túlnyomó többségük gyom, zavarástűrő és generalista SzMT besorolású;
· cönológiai karakterüket tekintve döntően a gyomnövényzet fajai;
· a gyomok közül kimagasló a mezőgazdasági területekhez kötődő vetési és ruderális gyomnövényzet fajainak, valamint az útmenti gyomnövényzet fajainak aránya;
· a fajok zöme lomberdő klímát, mérsékelten száraz és enyhén meszes talajokat igényel;
· legnagyobb arányban az Asteraceae, Poaceae, Fabaceae családokba tartoznak;
· 154 hazánkban őshonos taxon vált veszélyes behurcolt inváziós növénnyé;
· az észak-amerikai kontinensen 6 fő elterjedési típust különítettem el megállapítva, hogy az adventív fajok előfordulása szoros összefüggést mutat a népsűrűséggel.
 

        Javaslatot fogalmaztunk meg arra, hogy a hazai flóra fajaira, az összegyűlő külföldi adatok alapján kerüljön kidolgozásra egy olyan mutató, amely inváziós képességük alapján értékeli őket.



